Sky S.T.

Vigyázat! Férjhez megyek!

Sky S.T.

Vigyázat!

Férjhez megyek!

Vigyázat! sorozat: 3. kötet

Sky könyvek: 14. kötet

© Sky S.T. 2025. 03.14.

Magyarországon kiadja a

HELMA Kiadó

A szerző eddig megjelent könyvei:

Vigyázat sorozat (Sky S.T.):

1. Vigyázat! Jövök!

2. Vigyázat! Nyaralok!

3. Vigyázat! Férjhez megyek!

Jó pasi sorozat (Sky S.T.):

1. A szomszédom egy jó pasi!

2. A férjem egy jó pasi!

3. Az apukám egy jó pasi!

Lotte sorozat (Sky S.T.):

1. Lotte elveszti a szüzességét

2. Bízz bennem!

Az Asperg család sorozat (Sky S.T.):

1. Emily – 1. rész

2. Emily – 2. rész

Milyen mély a mélyirodalom? (Sky S.T.)

Most főzünk vagy dumálunk? (Sky S.T.)

Antológiák 2024 (Sky S.T.)

Erotikus Történetek Antológia 2024

Újratervezve! Régi mesék új köntösben Antológia 2024

Olivia Fox naplója sorozat (Sütő Éva):

1. Átverve

2. Behálózva

3. Meggyötörve

4. Megbosszulva

A könyvet kiadja Magyarországon a HELMA Kiadó

Cím: 8630 Balatonboglár, Szabadság u. 75.

Telefon: +36 (30) 499-34-77

E-mail cím: info@helma.hu

Webcím: www.helma.hu

A kiadásért felel a HELMA Kiadó ügyvezetője: Dvariecki Bálint

Kiadás dátuma: 2025. március 14.

ISBN 978-963-639-791-3

Copyright

Borítóterv: Bakó Lilla

Olvasószerkesztő, korrektor: Sike Erzsébet

Előolvasók: Pálinkás Angéla, Menyhei Mónika

A szerző elérhetősége: skybook0401@gmail.com

Facebook: https://www.facebook.com/skystbook/

Szerzői jog – Copyright: 2024 by © Sütő Éva

Minden jog fenntartva – All right reserved

Minden jog fenntartva. Jelen kiadvány bármely részét tilos a kiadó írásos engedélye nélkül módosítani, sokszorosítani, bármilyen elektronikus vagy gépi formában és egyéb módon közzétenni vagy terjeszteni, beleértve a fénymásolást, felvételkészítést és mindenfajta információtároló vagy -visszakereső rendszert.

A könyv bármely részletének a közléséhez, bármilyen céllal, a kiadó írásbeli engedélye szükséges, kivételt képeznek a Helma Kiadó és az MKMT mozgalom hivatalos bloggerei, akik 600 (azaz hatszáz) karakter erejéig szabadon idézhetnek a könyvből.

Jelen mű kitalált történet. A nevek, személyek, helyszínek és események a szerző képzeletének termékei, vagy fiktív módon alkalmazza őket. Bármely hasonlóság élő vagy halott személlyel, üzlettel, vállalattal, eseménnyel vagy helyszínnel teljes mértékben a véletlen műve, és nem a szerző szándékát tükrözi.

Tartalomjegyzék

A szerző eddig megjelent könyvei:

Előszó helyett bemutatom a szereplőket

Itt fejeződött be a második rész…

Első fejezet

Második fejezet

Harmadik fejezet

Negyedik fejezet

Ötödik fejezet

Hatodik fejezet

Hetedik fejezet

Nyolcadik fejezet

Kilencedik fejezet

Tizedik fejezet

Tizenegyedik fejezet

Tizenkettedik fejezet

Tizenharmadik fejezet

Tizennegyedik fejezet

Tizenötödik fejezet

Tizenhatodik fejezet

Tizenhetedik fejezet

Tizennyolcadik fejezet

Tizenkilencedik fejezet

Huszadik fejezet

Huszonegyedik fejezet

Huszonkettedik fejezet

Huszonharmadik fejezet

Huszonnegyedik fejezet

Huszonötödik fejezet

Huszonhatodik fejezet

Huszonhetedik fejezet

Huszonnyolcadik fejezet

Huszonkilencedik fejezet

Harmincadik fejezet

Harmincegyedik fejezet

Harminckettedik fejezet

Harmincharmadik fejezet

Harmincnegyedik fejezet

Harmincötödik fejezet

Harminchatodik fejezet

Harminchetedik fejezet

Harmincnyolcadik fejezet

Harminckilencedik fejezet

Negyvenedik fejezet

Negyvenegyedik fejezet

Negyvenkettedik fejezet

Negyvenharmadik fejezet

Negyvennegyedik fejezet

A Helma Kiadó Könyvajánlója

Előszó helyett bemutatom a szereplőket

Az első részből ismert szereplők:

Ditte: a főszereplő, romantikus, szerelmes regényeket ír

Jesse: az egyik legjobb barátnője

Samantha/Samy: a menedzsere, aki egy dög, és a másik legjobb barátnője

Adam: krimiíró, és ma már Ditte vőlegénye

Terry néni: a szomszéd

Sátán: Terry néni macskája

Bertie: Ditte volt vőlegénye

Donald: a postás

Tamara: butikos és divattervező

Natasa: a lánya, aki divattervezőnek tanul

Barátok: Dulcie, Liandro, Sarah, Joseph

Eric: orvos a sebészeten

Theo: orvos egy másik sebészeten

Archie: állatorvos és Theo doki kedvese

Toddy: kamasz és krimirajongó

A második részből ismert szereplők:

Zuzanna: Adam édesanyja, akinek a cuppanós puszijaitól a kiskutyák azonnal a sarokba menekülnek

Cuki: a kedvenc kiskutyája, aki lop

Milosz: Adam édesapja, zsonglőr volt, és akkora, mint a mesebeli fanyüvő.

Mateusz: Adam bátyja, a pénzügyi zseni a családban, de nősülni, azt nem tud. Éppen Samantha vőlegénye

Blazej: Milosz testvére, Adam nagybátyja, állatidomár és zsonglőr volt

Nina: Adam nagynénje és az üdülő falu főszakácsa, Blazej felesége

Léna: légiutaskísérő, Nina és Blazej lánya

Karel (29) és Pawel (21): Nina és Blazej fiai, Karel éppen Jesse vőlegénye

Jagoda: Adam nagyanyja, Blazej és Milosz anyja, fehér boszorkány, jósnő és kígyóbűvölő (a kígyójának a neve: Amanda)

Amedia: Adam távoli unokanővére

Tymon és Sebastien: Amedia ikrei

Trudi: a Szomjas Medve tulajdonosa a faluban

Ignac, Filip, Kacper: falusi fiatalok

Akit még nem ismerünk:

Esmeralda Brown: Ditte anyja, főállású feleség

Princess: anyja palotapincsije

Leonard Brown: Ditte apja, vállalkozó mogul

Rubin: Samantha anyja, festőművész

Pandzsor Padme: Rubin spirituális vezetője

Ralf Russo tábornok: Samantha apja

Pamela Artsson: Jesse anyja, mesterszakács

Valter Emersson: Jesse apja, mestercukrász

John: Ditte keresztapja

Paula: Ditte keresztanyja

Ramon: Ditte nagybátyja

Edna: Ramon felesége

Teresa néni: idős hölgy Ditte utcájában

King: Teresa néni hatalmas kutyája

Johannes: a barátkozós pelikán

Itt fejeződött be a második rész…

Tizennegyedik nap

A reggel hosszan tartó ébredéssel, majd nagy kapkodással indult. Hogy Mateusz időben odaérjen a bíróságra, végül a Kowalszky férfiak a családi helikopterrel repültek el. Karel autójába mentek a bőröndök, valamint Nina, Jagoda és persze Jesse, akik már hivatalosan is a családhoz tartoztak.

Lénát erősítette Ditte, Samantha és Zuzanna, akik kitárgyalták menet közben, hogy milyen volt Mateusz kisgyereknek, és miért volt idióta mind a két házasságában.

Ditte boldogan állapította meg, hogy a reggeli kis pohár vodka után nemcsak, hogy semmi baja nincs a gyomrának, de az utazás miatt sem izgatja magát.

– Sok minden megváltozik bennünk a kilenc hónap alatt – simogatta meg Zuzanna. – Én csak akkor ettem málnát, amikor másállapotban voltam. Se előtte, se utána. A két fiam viszont imádja, képesek lennének nyáron málnán élni!

– Hát, nekem eddig semmi bajom nem volt az étellel, kivéve a paradicsomot, amire allergiás vagyok – próbált meg visszaemlékezni Ditte, hogy van-e más is, amit esetleg nem szeret. – Remélem, nem leszek finnyás vagy válogatós!

– Nem hiszem, kis menyem! A Jó Isten nem engedi, hogy az egészséges étvágyad elmenjen, főleg most, hogy

már nem is kettő, hanem három helyett kell, hogy egyél!

– Jesszusom! Igaza van Adamnek, téged egyszerűbb lesz öltöztetni, mint etetni! – nevetett Samantha. – Főleg, miután a kedvenc ruhadarabjai a szakadt póló meg a rongyos tréningruha, amit már egy önérzetesebb kerti madárijesztő is visszautasítana – tette hozzá magyarázatként Zuzannának.

– Jaj, lányok, hogy milyen jó titeket hallgatni! Mintha csak a fiúkat hallanám, ők is így cukkolják egymást. De aztán csak nézzen valaki csúnyán egyikőjükre, mind ott teremnek segíteni, azonnal! Ti is ilyenek vagytok! Maradjatok is meg egymásnak! A családnál csak a barátság drágább kincs a világon! Mi is szinte a születésünktől kezdve barátnők vagyunk Ninával.

Közben sikerült eltévedés nélkül megérkezni a bíróság épületéhez, bár ebben a GPS biztosan nagy segítségére volt Lénának. Alighogy kiszálltak az autókból, már jöttek is a férfiak, széles mosollyal az arcukon, lefelé a lépcsőn.

Milosz és Blazej most sem hazudtolta meg magát, akkorákat kurjantgattak, hogy a járókelők nem győzték kapkodni a fejüket.

– Szabad ember vagyok! – kapta fel Mateusz Samanthát, és pörgött vele legalább hármat, mire letette a lányt a járdára.

Nem engedte ám el a kezét, hanem azon nyomban féltérdre ereszkedett, és ott helyben megkérte a kezét! Samantha meg igent mondott neki, és eleresztett két vakkantást is, csak hogy mindenki számára egyértelmű legyen a dolog: Mati és a kis csivava most már összetartoznak!

– Ez volt a világ legrövidebb ideig tartó szabadsága! – nevetett Adam, és boldogan ölelte magához a bátyját.

– Köszönhetően neked, meg a lányoknak! – vigyorgott Mateusz.

– Nekünk is van ám bejelenteni valónk – füttyentett egy nagyot Karel. – Még tegnap éjjel megkértem Jesse kezét, és igent mondott! Ma reggel pedig megkaptuk a gyűrűt nagymamától! – dicsekedett tovább.

Jesse kivette a kezét a nadrágja zsebéből, és felmutatta a gyűrűs ujját.

– Na, kisfiam, most már igyekezned kell, hogy Samantha ujja se maradjon sokáig üresen! – ölelte magához Mateuszt az anyja, Zuzanna.

– Nagyi, hoztál-e nekem valamit? – nézett Jagodára a férfi.

– Hoztam, fiam. Most hoztam! – ezzel átadott egy kis dobozt az elsőszülött unokájának.

– Nézzük, kis csivavám, mi van itt neked a világ legjobb boszorkányától? Mert, hogy tudd, se az első, se a második feleségemnek nem volt hajlandó gyűrűt választani!

Az ékszer tökéletesen simult Samantha ujjára. Milosz és Blazej teljesen elérzékenyültek, Jagoda pedig elégedetten mosolygott a fiatalokra.

Bármennyire is jól érezték magukat, ideje volt indulni a reptérre.

Karelnek és Mateusznak nehezére esett a búcsúzkodás, annak ellenére, hogy már megbeszélték, két hét múlva ők utaznak a lányokhoz. Adam egy másodpercre sem engedte el Ditte kezét, és kétpercenként kérdezte, hogy jól van-e, egészen addig, amíg a lány meg nem unta.

– Ha ezt nem hagyod abba most rögtön, tényleg rosszul leszek, szerelmem, de tőled! Most mondom el huszadszor, hogy jól vagyok, nincs hányingerem, és bármilyen fura, de még csak nem is remeg a gyomrom az utazás miatt. Talán azért, mert mind itt vagytok körülöttem!

– Vagy a reggeli vodka miatt! – szólt közbe Samantha.

– Az is lehet! – nevetett felszabadultan Ditte.

Zuzanna félrehívta Lénát és egy kis üveget csúsztatott a lány táskájába.

– Csak ha gond lenne a repülőn! Ezt megihatja a kismama.

– A családom lesz az oka, ha egyszer kirúgnak! – sóhajtott a lány. – Tudod, hogy nem vihetünk fel semmit a gépre, még mi sem!

– De ez vészhelyzet! Mi van, ha mégis rájön a félsz? Vagy a hányinger? Most nem ihat akármit! Az a sok lötty, amit ti a gépen árultok, az árt a babáknak!

– Tudom, Zuzi, csak…

– Nyugi! Nem lesz semmi bajod! Ki akarna neked ártani, szépségem? A mi családunkkal a hátad mögött?

– Na igen, Jagoda nagy visszatartó erő! – nevetett Léna és már rohant is a személyzet többi tagja után.

Még a végén ő fogja lekésni a gépet!

A lányok – még Samantha is – teljesen elérzékenyültek, amikor azt látták, hogy a két hatalmas férfi, Milosz és Blazej a könnyeit törölgeti. Megint Jagodának kellett közbelépni.

– Nem temetésen vagyunk, hanem egy repülőtéren! Viselkedjetek férfi módra! A lányok nem örökre mennek el! Hamarabb fogjátok őket látni, mint gondolnátok! Induljatok, gyermekeim, és vigyázzatok egymásra! Adam, figyelj Dittére, meg a lányokra! Menjetek már, mielőtt ez a két bőgő majom szégyent hoz a családra! – rendelkezett Jagoda, és még egy gyors áldást küldött rájuk, aztán kifelé terelt mindenkit az épületből.

– Jézusom! Még soha nem láttam apámat könnyezni! – mondta döbbenten Adam.

– Szerintem örül, hogy végre megszabadult tőlünk – hozta a formáját Samantha.

– Blazej egész úton a bíróság felé azon agyalt, hogy vajon mikor lesz Karel és Jesse esküvője, Milosz meg Matit nyaggatta, hogy „Kisfiam, ha kimondják a válásodat, ugye, megkéred Samantha kezét!” – utánozta apja hangját Adam.

– Még jó, hogy senkire nem nehezedett semmilyen nyomás! – nevetett Ditte. – Azért örülök, hogy a te családod sem normális teljesen, szerelmem! Bár arra kíváncsi vagyok, mi lesz itt, ha egyszer találkoznak az én családommal? Mert Jesse szülei még hagyján, majd elfőzőcskéznek Ninával. Samantha apukája is ellesz a férfiakkal, legfeljebb végig kóstolják a teljes nemzetközi kínálatot vodkából. De hogy az én sznob anyám meg apám hogy fog ide beleilleni?!

– Anyukád palotapincsije szerintem jól kijön majd Cukival! – nevetett Samantha.

– Hátha megtanítja bugyit lopni! – mosolygott Jesse is.

– Na, jól van, lányok, készülődjünk a beszálláshoz – sóhajtott nagyot Adam, és fél szemmel Dittét leste, hogy tényleg minden rendben van-e a lánnyal.

Épp csak kényelembe helyezték magukat a gépen, amikor Léna odacsúsztatta Adam kezébe a kis lapos üveget.

– Vészhelyzetre, anyukádtól – súgta, és ment is tovább.

Már gurult a gép a felszállóhelyre, amikor Léna főnöke egy másik üveget csúsztatott Adam kezébe.

– Jagodától – súgta és már ment is tovább.

Adam tovább adta mind a két üveget Dittének, hogy tegye csak el, hátha mégis szükség lenne rá. A lány csak vigyorgott, de a két lapos üveg azonnal eltűnt a kis kézitáskájában.

Felszállás után az egyik utaskísérő szólt Adamnek, hogy várják a pilótafülkében.

– Ha még több lapos üveg érkezik, adj belőle a lányoknak is – nevetett Ditte.

– Nem hiszem! Szerintem ez csak egy kedves gesztus, mert a másodpilótával egy osztályba jártam középiskolában – állt fel Adam, és már ment is az utaskísérő után.

Alig öt perc múlva két, erősen púposodó zsebbel és egy közepes méretű dobozzal a kezében érkezett vissza. Szerencséjükre más nem utazott az első osztályon, mert igen nagy feltűnést keltettek volna, amikor Samantha és Jesse kezébe nyomta a laposüvegeket, majd még egyet átadott Dittének, a dobozból meg egyértelműen gyömbéres sütemény illata kúszott az utastérbe.

És ez a sütemény nem volt az aznapi ellátmány része!

Az utaskísérők főnöke csak mosolygott és a fejét csóválta, de már ment is tovább.

Ditte még soha ilyen nyugodt nem volt az utazásai alatt! Jól aludt, jókat evett, és ha nagy ritkán a turbulencia dobott is egyet a gépen, egy korty vodka meg egy gyömbéres süti azonnal helyreállította a békét a gyomrában.

Jesse és Samantha is szorgalmasan emelgették az üveget, Adam meg csak magában nevetett és reménykedett, hogy a földetérés és a hazatérés is ilyen egyszerű lesz majd.

Már kifelé sétáltak a reptérről, a taxik felé, és épp azon tanakodtak, hogy mi lenne a jobb, ha először mindenki hazamenne, vagy menjen mindenki Dittéhez előbb, aztán haza, amikor a lánynak üzenete érkezett.

Elővette a telefonját, elolvasta, amit kapott, majd egy villámgyors mozdulattal megtámadta az első útjába eső szemetest, és belehányt.

– Otthon, édes otthon! – jegyezte meg pikírten Samantha.

– Jól vagy, csillagom? – rohant hozzá Adam, széjjelhagyva minden csomagot.

– Nézzük inkább, mi verte ki nála a biztosítékot! – vette ki a telefont Ditte kezéből Jesse.

Anya: „Újra összeházasodunk apáddal. Esküvő augusztusban. Te leszel az én tanúm, Bertie az apádé. Itt az ideje, hogy kibéküljetek! Amióta elhagyta a felesége, nem talál magára. Kaptál még egy lehetőséget az élettől, ne szalaszd el. Ruhapróba a jövő héten.”

Első fejezet

Egy óra múlva már Ditte konyhájában ült mindenki és a megrendelt pizzákat várták.

Adam csak a fejét kapkodta, amikor a lányok cseppet sem visszafogott kommentjeiből leszűrte magának a rá is tartozó családi információkat: a szülei most álltak szóba Dittével először azóta, hogy a főiskolai évek alatt kirúgták otthonról. Vajon miért?

Bertie-ről sem volt sokkal fényesebb a kép, amit kapott: évekig kihasználta Ditte ismertségét, aztán megcsalta, majd a botrány után igen gyorsan megnősült. Most meg ki tudja, mi van a háttérben, miért akar visszakéredzkedni: hogy nem azért, mert megöli a szerelmi bánat, az biztos!

Talán így akar nyomást gyakorolni Dittére, akiről a kiadó már sejti, hogy nem fogja aláírni a következő szerződést?!

A lányok őszinte riadalmára, a pizzafutárral együtt megérkezett Sátán is! Egy gyönyörű ugrással, azonnal az asztal közepén termett, közvetlenül a pizzás dobozok mellett.

Ám ahelyett, hogy a karmait mutogatta volna a hadonászó Jesse és Ditte felé, egy pillanatra megdöbbent (igen, ez a macska kifejezetten megdöbbent!), aztán egy újabb ugrással Adam ölében termett és olyan dorombolásba fogott, hogy azt még az utca túloldalán is hallhatták.

Mindenki ledermedt!

Adam nagy nehezen kihalászta a pénzt a zsebéből, hogy Jesse kifizethesse a pizzát meg a sört. Sátán ekkor már egy kisbaba szelídségével feküdt összegömbölyödve a férfi ölében, nagy fejét Adam karján pihentette, két mellsőlába társaságában, és csak a hatalmas farkát lengette ide-oda.

– Ezt nem hiszem el! – kiáltotta Samantha, miközben sorra nyitogatta a dobozokat. – Ez a szemét dög eddig mindig elsőnek barmolt bele a kajánkba, és legalább két kórházlátogatás az ő számlájára írható! Most meg?!

– Ez az édes kiscica? – simogatta Adam. – Nézzetek rá, olyan, mint egy ma született bárány! Igaz, cicóka? – fúrta bele az ujjait a macska hosszú szőrébe, mire az újra kezdte a dorombolást.

A lányok elképedve néztek Sátánra.

Ditte elkövette azt a hibát, hogy az Adam pizzáján trónoló bacon szeletért nyúlt, mire a macska azonnal lecsapott.

Ditte kezére!

Ki is serkent a vére!

– Na, EZ Sátán! – vigyorgott Jesse és már hozta is a fertőtlenítőt a fürdőszobából.

– Tudod, mi ebből a tanulság, Kismacs? – vigyorgott Adam. – Ne lopkodd, ami az enyém, főleg, amikor egy nagymacs vigyáz rá! Köszönöm, Sátán, hogy megmentetted a bacont! Gyere, elfelezem veled! – nyújtotta felé a kisebbik szalonnadarabot.

A macska ekkor villámgyorsan kikapta nem csak a nekiszánt, hanem a másik felet is Adam kezéből! Rágás nélkül nyelte le, majd ismét Adam ölébe kucorodott, mintha mi sem történt volna.

A lányok ekkor már dőltek a nevetéstől.

– Adam, most kaptál egy kis ízelítőt Sátánból, te is!

– Oké, visszavonok mindent! – vigyorgott a férfi. – Hogy szoktatok megszabadulni ettől a szőrmóktól?

– Én egyszer a söprűvel kergettem ki. Előtte betermelt vagy húsz deka szalámit, ami erősen lelassította a mozgását, különben soha nem értem volna utol! – emlékezett vissza Ditte.

– Nekem a konyharuha vált be, jókorát sózok a hátsójára, aztán rendszerint az ablakon keresztül távozik. Azért nem az ajtót használja, mert így bosszúból mindig lever pár dolgot a párkányról – nevetett Jesse.

– Én nem szoktam beengedni! – vigyorgott Samantha. – Ez a legbiztosabb módja egyébként annak, hogy bent randalírozzon. Csak ritkán sikerül! – tette hozzá kárvallott képpel.

Adam megpróbált megszabadulni Sátántól, de közel húsz perc hiábavaló próbálkozás után feladta. Amíg szelíden noszogatta, addig csak a másik oldalára fordult a macsek, de ha erőteljesebben ösztökélte, azonnal előkerültek a karmai! Kapaszkodott foggal-körömmel, mindenbe: a karjába, a combjába, a pulóverébe.

Végül ölbe vette, és úgy vitte magával a frissen szerzett rajongóját.

Kimentek a hátsó teraszra, hogy ott folytassák tovább a tervek szövögetését. A májusi napsütésben jólesett kényelmesen elnyúlni a kinti, kényelmes fotelokban.

– Oké, Sátán kisajátította Adamet, egyelőre elnézem neki! Maradhat, amíg magától el nem akar menni. Nekünk viszont valamit ki kell találni, mármint anyám ellen, vagy itt embervér fog folyni! – kezdte Ditte.

– De csak a macsek vére után! – tette hozzá nevetve Jesse. – Azért én kíváncsi lennék, hogy mi van e mögött az időzítés mögött! Vagy ki! – folytatta az elmélkedést.

– Ditte, anyukádék nem házasodtak össze pár évvel az első válásuk után? – kérdezte Samy.

– Én úgy tudtam, hogy igen, és hogy még most is házasok, de bevallom, egy idő után már nem követtem az eseményeket – válaszolta Ditte. – Viszont van egy olyan érzésem, hogy Bertie keze van ebben benne! Valami nem stimmelhet a kiadónál! Nem lennék meglepve, ha az apám pénzére fájna a foga! Az is fura nekem, hogy miért ment el alkalmazottnak, amikor volt egy jól menő vállalkozása? Persze, anyámnak most is csak az számít, hogy jó a pedigréje!

– A mije? – nézett rá elképedve Adam.

– A pedigréje! Mint a kutyáknál! Tudod, szerelmem, a származás, meg a kékvér, ami bizonyítottan soha nem volt kék, sem a valós, sem átvitt értelemben – folytatta Ditte.

– Akkor itt tényleg nagy a baj! – sóhajtott Adam. – Mert az én családom vérvonala ehhez képest olyan girbegurba, mint az ökörhugyozás!

A lányok ekkor már a térdüket csapkodták a nevetéstől. Ditte csókra nyújtotta a száját, de csak Sátán orrát sikerült megpuszilnia, mindkettőjük őszinte döbbenetére!

A macska prüszkölt egy nagyot, megrázta a fejét, majd folyamatosan fújtatva meg a fejét rázva, önként leugrott Adam öléből és sértetten eltűnt a kerítés alatt.

Válaszként Ditte is akkorát tüsszentett, hogy még a korai bazsarózsák is azonnal elhullajtották a szirmaikat.

– Ez meg mi volt? – nézett rá csodálkozva Adam. – Új módszer Sátán eltávolítására?

– Téged akartalak megcsókolni! Erre Sátán kettőnk közé tolta a nagy busa fejét, és az ő orrára cuppantottam rá! – tüsszentett egy még nagyobbat Ditte, de ekkor már fogta a hasát is, amibe éles fájdalom nyilallt.

Jesse rohanva hozta a családi vodkát. A második emberes korty után végre alábbhagyott a tüsszögése és enyhült a fájdalom is.

– Lehet, hogy érzékeny vagy a macskaszőrre? – kérdezte Samantha.

– Eddig nem voltam… – mélázott Ditte.

– De eddig nem is csókolgattad Sátánt – vágta rá Jesse, és ismét kitört belőlük a nevetés.

– Azt gondolom, szerelmem, hogy ne várj tovább, jelentkezz be holnapra orvoshoz, aztán lássuk, hogy mit mond. Gondolom, mára már nem tudsz időpontot kapni.

– Kizártnak tartom, mivel délután négy óra van! Persze, még mindig ott a sürgősségi, ahol engem már elég jól ismernek – vigyorgott ekkor Ditte megint, de rögtön utána tüsszentett is egy hatalmasat.

Végül nem lett szükség a sürgősségire. A hűlő délutáni levegővel együtt ők is visszatelepedtek a konyhába, ezúttal Sátán és macskaszőr nélkül.

– Kellene valami terv, mielőtt anyám megjelenik az ajtómban, és esetleg én meg szívélyesen hozzávágom a palacsintasütőt – folytatta a kinti beszélgetést Ditte. – Az is biztos, hogy a jövő heti ruhapróbára nem fogok elmenni! Két okból sem: egyik, hogy nem asszisztálok a hülyeségeikhez, a másik, hogy a saját esküvői ruhámról kell gondoskodni. Márpedig magamat ismerve, ez sem lesz könnyű feladat.

– Tamara! – kiáltott fel Samantha és Jesse egyszerre. – Hiszen ő a hivatalos stylistod! Szerintem kibújik a bőréből örömében, ha megtudja, hogy esküvő lesz! Van már bármiféle elképzelésetek?

– Piros! – kiáltott fel Adam és Ditte egyszerre.

– A menyasszonyi ruhának? – képedt el Jesse.

– Miért ne? – vágta rá Ditte. – Azt már csak nem mondhatom, hogy szűziesen, fehérben szeretném kimondani az igent! Arról lecsúsztunk pár évet! Viszont ti ketten lehettek fehérben, mint a koszorús lányok! Hol van az előírva, hogy nekem a mások által kitalált szokásokat kell követnem? – folytatta az elmélkedést. – Adam, megkérdeznéd Jagodát, hogy lehet-e piros a menyasszonyi ruhám? És azt is kérdezd meg, szerelmem, hogy szerinte melyik augusztusi nap lenne a legjobb az esküvőre, de ha lehet, mindjárt az első héten legyen! Tudod, az anyám miatt!

Míg Adam kiment a teraszra telefonálni, a lányok élénk vitát folytattak a különböző színekről.

Végül abban maradtak, hogy Jessének jól áll a fehér, Samantha viszont inkább a kékre voksolt magának.

– Nagyi azt üzeni, hogy olyan színt válassz, amiben jól érzed magad! Ne kössenek meg semmiféle szokások vagy hiedelmek! Azt is hozzátette, hogy a piros nagyon jól áll neked, illik hozzád. Az esküvőre meg azt mondta, hogy legyen augusztus nyolcadikán, hogy a végtelenségig tartson a boldogságunk. Anyukád üzenetére azt válaszolta, hogy minél előbb hívjuk meg mi a szüleidet egy vacsorára, valami semleges helyre, de semmiképpen ne a te házadba. Hozzátette még, hogy ez a vacsora nem lesz zökkenőmentes, de azzal nem kell foglalkozni, mert minden kialakul időben – próbált mindent pontosan felidézni Adam.

– Bertie-ről nem kérdezted, szerelmem?

– De igen! Azt mondta, tartsd távol magadtól, de ez is meg fog oldódni.

– Lányok! Holnap délelőtt doki, aztán délután mehetnénk Tamarához a ruhák miatt! Közben meg kitaláljuk a többit! Mit gondoltok? – nézett a barátnőire Ditte.

– A ruhapróbára Adam nem jöhet! A menyasszonyi ruhádat még ő sem láthatja az esküvő előtt! – nézett rájuk Jesse szigorúan.

– Azt gondoltam, hogy csak elviszlek titeket a plázába, aztán hazarohanok, hogy megnézzem, megvan-e még a lakásom. Ha kismacs hozzájárul, akkor elhoznék pár dolgot, hogy ha itt alszom, akkor se kelljen Ditte ruhájába bújnom másnap! – nevetett Adam, de már magához is húzta millió kis puszira a menyasszonyát.

– Hé, nem lehetne, hogy később enyelegjetek? – szólt rájuk Samantha.

– Ha már hazamégy, hozzál nekem vagy két-három könyvet a tieidből, légyszi! Megígértem egy kedves, aranyos barátomnak, hogy kap tőlem néhány dedikált Kowalszky krimit!

– Most féltékenynek kellene lennem?

– Szeretem a fiatalokat, de a tizenhat év még nekem is durva egy kicsit! – nevetett rá Ditte.

– Toddyka? – vigyorgott Jesse, ismervén a sztorit.

– Igen, ő! – válaszolta Ditte. – Az anyukája az én rajongóm, egy csomó könyvem duplán megvan neki. A fia viszont a krimikre bukik.

– Miért nem ismerem én még ezt a történetet? – mosolygott Adam.

– Borítsa jótékony homály! És most, ha lehet, inkább beszéljük át még egyszer, amit Jagoda üzent – terelte a beszélgetést más irányba Ditte.

– Este erre a sztorira még kíváncsi leszek, de most tényleg haladjunk, mielőtt a lányok itt hagynak minket! – nevetett Adam.

Második fejezet

Reggel Ditte a szokásos hányingerrel ébredt. Adam még este az ágy mellé készítette a családi vodkát és a maradék gyömbéres süteményt, így néhány perc múlva helyreállt a béke a gyomrában.

Adamnak vodkája még volt otthon, azt tudta pótolni, de hogy hol tud majd gyömbéres sütit venni? Hát az egy következő megoldandó feladat lesz a számára!

Mindenesetre este, amikor az anyjával beszélt, a lelkére kötötte, hogy két hét múlva a fiúk bőröndjét pakolják meg sütivel és vodkával. Nagy meglepetésére Zuzanna nevetve világosította fel, hogy Mati és Karel két nap múlva érkeznek. Azt remélik, hogy a lányok is örülni fognak a meglepetésnek!

– Kismacs, készen vagy? Indulnunk kellene, vagy elkésel a dokitól! – ölelte át hátulról a lányt a konyhában.

– Szerintem teljesen felesleges elmennünk, akár le is mondhatnám! – bújt hozzá Ditte. – Jagoda mindent elmondott, amit tudni lehet, a doki ennél csak kevesebbet fog tudni közölni velünk. Inkább bújjunk vissza…

– Szó sem lehet róla! Fogd a táskádat, és lódulj, asszony! Nem tetszett az a tegnapi hasfájás!

– Nekem sem, de az Sátán miatt volt! Higgy nekem!

– Ditte! Indulunk! – zárta le a vitát Adam határozottan.

– Nem vagy te egy kicsit agresszív ma reggel, szerelmem? – nézett Ditte ártatlan bociszemekkel a vőlegényére.

– Még nem! De ha egy percen belül nem indulsz az ajtó felé, akkor az leszek! – nevetett Adam.

A férfi sejtette, hogy hosszú napok várnak még rá! Csak abban reménykedett, hogy hamarosan megjön az erősítés: Mati és Karel.

– Kincsem, felhívtad a szüleidet a vacsora miatt?

– Nem, és a doki előtt nem is fogom, mert akkor biztos, hogy háromszáz lesz a vérnyomásom! – válaszolt Ditte halkan. – Miért nem tudta Jagoda azt üzenni, hogy cseréljek telefonszámot, aztán felejtsem el őket, ahogy ők tették velem? Miért akar mindenáron kibékíteni minket?

– Szerelmem, ha legközelebb nem akarod valaki véleményét hallani, ne kérdezd meg! Jagoda azt mondta, amit ő a legjobbnak tart. De ha te nem akarsz a szüleiddel találkozni, ha félsz engem bemutatni, akkor cseréld le a telefonszámodat, titkosítsd, és kész! – kezdett piszkos játszmába Adam, aki tudta jól, hogy Jagodát komolyan kell venni.

Ahogy azt is tudta, hogy itt nem róla van szó, hanem Ditte félelmeiről. Abban is igaza van a nagyanyjának, hogy a félelmeket csak úgy lehet legyőzni, ha megismerjük! Menyasszonya pedig hosszú évek óta nem látta a szüleit. Egyébként is kíváncsi volt az őseire, és persze jó előre fente a fogát egy alapos visszavágásra, ha bántani mernék a lányt.

A klinika előtt már ott várt rájuk Jesse és Samantha. Adam csak magában mosolygott a három nőn, akik hihetetlen módon különböztek egymástól, mégis tökéletesen kiegészítették egymást.

Samantha pár perc alatt kitöltötte a nyomtatványokat. Adam még jól emlékezett, hogy amikor Ditte beletolatott a parkolóban, akkor is Samy volt az, akinél kéznél volt minden. Most is. Ditte még a táskájában kotorászott, amikor a barátnője a kezébe adta a tollat, hogy írja alá a kitöltött lapokat, ahol kell.

Jesse közben gyömbéres sütit vett elő a táskájából, mert Ditte igencsak mélyen vette a levegőt.

– Ezt te sütötted? – nézett rá kíváncsian Adam.

– Még tegnap este. Ha használ, akkor betárazok Dittének. Ha nem, akkor tovább kísérletezek.

– Már nincs is semmi bajom! – vigyorgott a kismama.

Jesse is megkönnyebbült, hogy mindjárt az első recept bevált, nem kell tovább próbálkoznia.

– Egyébként csak a pulton lévő virágcsokor kavarta fel a gyomromat! – mondta Ditte Adamnek. – Szóval nem kell majrézni!

Adam nagy örömére Ditte orvosa egy idősebb férfi volt, aki ráadásul felismerte a kedvenc krimijeinek a szerzőjét benne! Innentől biztos volt abban, hogy a szerelme jó kezekben lesz! Annak már kevésbé örült, amikor a görcsre azt a választ kapták, hogy jó lenne, ha a kismama néhány hétig nem rohangálna, hanem sokat pihenne. Sétálni szabad, de ne hajoljon, ne emeljen. Kerülje a stresszt messzire! Amennyiben újra előjönne a görcs, azonnal hívják fel. Egyébként egy hónap múlva szeretné ismét látni, mert a vérnyomása eléggé alacsony.

Adam írásban is elkérte mindezt, mivel tudta, hogy a kiadóval még nincs lezárva a szerződés. Jól jöhet még ez a papír!

– Akkor most muszáj leszek anyámat felhívni a holnapi vacsora miatt? – sóhajtott egy nagyot. – Vagy az orvosi szakvéleményre alapozva ezennel le is mondhatok mindent, hiszen kerülnöm kell a stresszt! – vágta ki magát vigyorogva.

– Még mit nem! – nevetett Samantha. – Alacsony vérnyomás ellen a legjobb gyógyszer az anyád! Egyébként is, a Christalban a különtermet már lefoglaltam holnap estére, négy személyre! Nincs kibúvó! Jagoda is azt mondta, hogy ess túl rajta! Biztos, hogy pocsék lesz, anyád majd elájul néhányszor, apád meg előhúzza a két koldus egy pár kártyáját, mert ugye, egy író, az nem lehet sikeres, kettő meg még úgy sem! Legalábbis nem az ő mértékével mérve! Adam, készülj fel életed legrosszabb vacsorájára, és nem azért, mert a szállodában rosszul főznek! – tette hozzá Samy.

Harmadik fejezet

A klinika után, a lányokkal a plázában találkoztak ismét. Adam csak átadta a barátnőinek Dittét, mint egy csomagot. Na jó, mint egy igen értékes csomagot!

Aztán ő ment a saját lakásába, a lányok meg a butikba.

Tamara hatalmas öleléssel és kész ruhatervekkel várt rájuk!

– Alig akarom elhinni, hogy ekkora mázlim legyen! Még meg sem száradt a tinta a szerződésünkön, és máris esküvői ruhát tervezhetek neked! Mikor lesz a nagy nap?

– Augusztus nyolcadikán! – válaszolták egyszerre.

– Mikor??? – sápadt el Tamara. – Az kevesebb, mint három hónap!

– Na és? Dittének valami piros kell, nekem kék, Jessének meg fehér. Hozzá cipő, kistáska. Ha jól szétnézünk, a butik kínálatából is ki tudjuk mindet választani! – húzta meg a vállát Samantha.

– Nem gondolod, hogy erre a nagy alkalomra majd a készruhákból fogok adni!? Micsoda divattervező lennék én, ha még ezt sem tudnám megoldani? – húzta ki magát Tamara, Jesse meg a háta mögött vigyorgott.

Ismerte már jól a barátnőjét, tudta, hogy milyen módon befolyásolja az embereket.

Persze, mindig a jó cél érdekében, mint most is!

Dittét azonban sem a ruhák, sem a barátnői nem érdekelték, mert egyetlen képet bámult mereven a rajzmappában.

– Tamara, én ezt kérem! Mindegy, mibe kerül, de ebben szeretnék férjhez menni! – mutatott egy különleges rajzra.

– A tündérszárnyas szoknya? Jó ízlésed van! És óriási szerencséd, mert ezt csak valódi selyemből lehet igazán szépen megcsinálni. Ugyanis a lapok, amiből a szoknya áll, csak derékban van összevarrva, egyébként természetes módon fedik egymást. A három réteg minden darabja csúsztatva csatlakozik az előzőhöz. Egyik nagy előnye, hogy a derékméret könnyen változtatható. A legtöbb menyasszony ugyanis képes akár három-négy kilót is lefogyni a sok stressztől, mire eljön a nagy nap.

– Nálam a hízással kell számolni! – nevetett Ditte.

– Háromhónapos terhesen még legfeljebb a melled lesz nagyobb, de nem a derekad! – szólt közbe Jesse.

– Jaj, már értem! Jön a baba, ezért a nagy sietség! – csapta össze a kezét Tamara boldogan.

– A nagy sietség az anyám, és nem a baba miatt van!

– Hogyhogy?

– Augusztusban ő is férjhez akar menni az apámhoz. Megint. Viszont én meg nem akarok neki asszisztálni, főleg, miután a hülye exemmel akar összeboronálni! – foglalta össze Ditte a lényeget.

– De miért akar téged összehozni az exeddel, amikor már van egy vőlegényed? – nézett rájuk értetlenül Tamara, mert elvesztette a történet fonalát, valahol középtájon.

– Ditte szülei még nem ismerik Adamet! Azt sem tudják, hogy eljegyezték egymást, vagy hogy hamarosan nagyik lesznek – nevetett Samantha.

– Kicsit zűrös a családod! Inkább fókuszáljunk a ruhákra! Ott talán még én is eligazodom! – nevetett Tamara. – Szóval a derékkal nem lesz gond, mellben viszont nem tudjuk, hogy mikor és mekkora lesz a változás. Ez az első terhességed?